Eers na hy sy BRek graad verwerf het aan die Universiteit Stellenbosch in 2008, en sy debuut album vrygestel het in 2009, het hy Centurion toe getrek waar sy beroep behoorlik vlam gevat het.
Hoërskool was die tyd wat Vaughan se loopbaan bepaal het. Tussen deur die tennis, krieket en rugby het hy gespeel in die Griekse tragedie, Oedipus the Tyrant, wat opgevoer is deur die Kunstekaap Teater in die Kaap. Dit het hom voorberei vir sy toekomstige hoofrolle in Jock of the Bushveld en TREE AAN! Die grensoorlog musiekspel. In sy Gr 11 jaar (2004) het hy deelgeneem aan 'n skoonheidskompetisie by sy skool. Daar het akteur, Ivan Zimmerman, hom raakgesien en voorgestel aan Sean Else (toe lid van Eden en, later, een van die stigters van Mozi Records).
Vaughan beindruk toe vir Sean met sy demo, en word opgeteken deur Johan Vorster en Sean Else as Mozi Records se eerste kunstenaar. Maar die tyd was nog nie reg vir Vaughan nie, en eers vyf jaar later (2009) het hy sy debuut album, Wie Ek Is, vrygestel. Intussen het hy kans gekry om as sanger, musikant, skrywer en vervaardiger te groei.
Toneelspel daarna sluit in die hoofrol in Deon Opperman se TREE AAN! Die grensoorlog musiekblyspel; 'n hoofrol in die kykNET dramareeks - Hartland, en 'n hoofrol in die musiekfliek, Platteland, waarvan hy ook die temalied "Bring als wat jy het" geskryf het. En dit als in 2011. In 2012 is hy te sien in 'n hoofrol in die musiekblyspel "Lied van my hart" waarvan hy ook die temalied gekomponeer het. Vaughan is ook te sien in die 2012 reeks van "Getroud Met Rugby". Vaughan sal ook in 2013 weer op die silwerdoek 'n verskyning maak.
Die album bevat slegs oorspronklike Afrikaanse liedjies. Van die liedjies is deur Johan geskryf, ander deur Vaughan en die res was 'n samewerking tussen die twee van hulle.
"Ek hoop hierdie album skep 'n nuwe musiekneiging. Dit is 'n unieke klank en hoewel dit na pop/rock neig, is daar tog klassieke elemente in wat dit 'n uitsonderlike klank gee," sê Vaughan. "Ek is baie tevrede met die album. Dit is wie ek is. Ek was nou betrokke van begin tot einde en kon my eie stempel daarop afdruk."